ANAN โตแกร่งทุกด้านแนะซื้อเป้า 6.05 บาทมีอัพไซด์ 27%
ANAN โตแกร่งทุกด้านแนะซื้อเป้า 6.05 บาทมีอัพไซด์ 27%
8 มี.ค. 2560

บริษัทหลักทรัพย์ ดีบีเอส วิคเคอร์ส ( ประเทศไทย ) จำกัด ระบุในบทวิเคราะห์วันนี้ (8 มี.ค.) ว่า บริษัท อนันดา ดีเวลลอปเม้นท์ จำกัด (มหาชน) หรือ ANAN ตั้งเป้าปี 60 เพิ่มก้าวกระโดด คือ ยอดโอนเป็น 25 พันล้านบาท (+58%)  ยอดขาย 30.3 พันล้านบาท (+21%) และการเปิดขายโครงการใหม่ 42 พันล้านบาท (+102%)
โครงการที่จะเปิดขายใหม่ปีนี้ ส่วนใหญ่จะเป็นโครงการในนามบริษัทร่วมทุน (JV) กับมิตซุย ฟุโดซัน ซึ่งอยู่ในทำเลที่ดี ใกล้รถไฟฟ้า ซึ่งเป็นจุดขายของโครงการบริษัท ทั้งนี้บริษัทร่วมทุนนี้เริ่มทำกำไรได้เป็นครั้งแรกแล้วในงวดไตรมาส 4/59 (ซึ่งมาจากโครงการ Ideo Q จุฬา-สามย่าน) และคาดว่าจะทำกำไรได้ต่อเนื่องไปในอนาคต
โดยยอดขายรอโอน (Backlog) แข็งแกร่ง ณ สิ้นปี 59 สูงมากที่ 41.2 พันล้านบาท ช่วยรับประกันรายได้เทียบกับประมาณการปีนี้และปีหน้าในสัดส่วนที่มากเป็น 68%/74% ตามลำดับ ประมาณการว่ากำไรสุทธิปี 60 จะเติบโตแกร่ง 46%
แนะนำซื้อ กำหนดราคาพื้นฐานเป็น 6.05 บาท ราคาปิดมีส่วนเพิ่มจากราคาพื้นฐานได้อีก 27% สำหรับเรื่องราวในระยะยาวที่น่าสนใจคือ จะมีโครงการ “Urban Tech” ที่จะให้รายได้ที่สม่ำเสมอจากค่าเช่า